મારા પહેલાં પણ ઘણાં ભાઈઓ વૉલીબૉલ રમતા હતા અને રાજ્ય કક્ષાએ સારો દેખાવ પણ કરતા હતા. પહેલાં શૂટિંગ વૉલીબૉલ રમાતી હતી, આજે પાસિંગ વૉલીબૉલ રમાય રહી છે. કોડીનાર તાલુકામાં શૂટિંગ વૉલીબૉલની શરૃઆત એમ. એમ. શાહ શાળાના રમત શિક્ષક દિલીપસિંહ દાહિમાએ કરી હતી. તેમણે જ મને વૉલીબૉલનો સારો ખેલાડી બનાવ્યો છે. તે સમયે અમારી ટીમ પણ ઉચ્ચ કક્ષાએ સારો દેખાવ કરતી હતી. અમારા ગામની જ શાળામાં રમત શિક્ષક તરીકે જોડાયા બાદ ગામની દીકરીઓને વૉલીબૉલની રમતમાં જોડીને તેમને પણ રાષ્ટ્રીય ફલક પર ખ્યાતિ અપાવવાનો વિચાર આવતાં મેં ગામલોકોને આ અંગે સમજાવીને દીકરીઓને પ્રોત્સાહિત કરવાની શરૃઆત કરી. શરૃઆતના તબક્કે મારે અનેક લોકોનું સાંભળવું પડતું કે, છોકરીઓએ તો કંઈ આવી રમત રમાતી હોય? લોકોને સમજાવવા અઘરા હતા, પરંતુ હું મારા વિચારને વળગી રહ્યો.